2de 'trofee' in Super-eindstryd op spel | Netwerk24
Deur Christo Buchner 03 Augustus 2018 05:49
Dit is nie net die Superrugby-titel wat Saterdag op die spel is wanneer die Crusaders en die Leeus in Christchurch slaags raak nie.
Die Crusaders-vleuel George Bridge druk een van sy 15 drieë in vanjaar se Superreeks. Foto: Getty Images
Hierdie eindstryd sal ook bepaal wie vanjaar die span is wat die meeste drieë in die reeks gedruk het.
Die Leeus is op die oomblik net so 'n kortkop voor met 87 drieë teenoor die 86 van die Crusaders. Albei spanne het ná die ligafase met 77 vyfpunters – die meeste in die kompetisie – gespog.
In die twee uitspeelstryde elk waarin die spanne betrokke was om tot die eindstryd te vorder, het die Crusaders nege drieë gedruk en die Leeus 10.
In die vleuel George Bridge het die Crusaders die naasvoorste driedrukker in die reeks met 15, terwyl die Leeus se Springbok-haker Malcolm Marx met 11 die meeste kere vir dié span agter die doellyn gekuier het.
Malcolm Marx op pad doellyn toe in die Leeus se Superrugby-kwarteindstryd teen die Jaguares. Foto: Gallo Images
Sy prestasie is inderdaad iets besonders, want dit gebeur nie aldag dat 'n haker sy span se voorste driedrukker is nie, veral nie as daardie span die meeste drieë in die reeks gedruk het nie.
Vir Swys de Bruin, die hoofafrigter van die Leeus, is die drieë wat sy span druk iets om te koester en hy maak geen geheim daarvan dat hy baie waarde daaraan heg dat hulle die span in die reeks moet wees wat die meeste drieë druk nie.
Vir die Leeus om dié nie-amptelike titel te wen, sal egter 'n uitsonderlike prestasie verg as die Crusaders se vertonings tuis in ag geneem word.